Beboerne i en villa på Vestparken i Mariager blev sent onsdag aften alarmeret af deres naboer, som havde opdaget, at der var gået brand i et skur ved villaen. Klokken 22.49 blev Nordjyllands Beredskab tilkaldt, og da brandfolkene nåede frem, havde ilden i skuret bredt sig til selve huset og havde fået godt fat. - Ilden havde spredt sig til hele huset, så der kom store skader på boligen, siger Poul Fastergaard, der er vagtchef ved Nordjyllands Politi. Husets to beboere havde takket være naboernes reaktion hurtigt forladt huset, og ingen kom til skade ved branden. Brandstedet skal nu undersøges med henblik på at fastlægge årsagen til branden.

Opsummering:
En villa på Vestparken i Mariager har fået store skader efter en brand sent onsdag aften. To personer opholdt sig i huset, da branden brød ud.